text: Stjernedrys over revyen i Sønderborg
  11 juni 2015 kl. 13.00
  Årets sommerrevy i Sønderborg har fået de bedste anmeldelser i mange år. De fleste medier har givet fem stjerner til den sønderjyske latterfabrik.
  Sønderborg Sommerrevy har høstet mange femstjernede anmeldelser for årets forestilling.
  Revyen "Danmark For Tolket" er instrueret af Per Pallesen.
  Med garvede kræfter som Flemming Jensen, Lone Rødbroe, Leif Maibom, Pernille Schrøder og Karsten Jansfort har revyen fået skabt en forestilling der har flere politiske skarpe indslag blandet op med musikalsk komik.
  Der er skarpe kommentarer til begge fløje i dansk politik. 
  I nummeret Valgkamp bliver der for eksempel gjort grin med, at rød og blå blok tilsyneladende har travlt med, at overbyde hinanden i en auktion over asylstramninger.
  Leif Maibom har bebudet, at han måske vil skrive fire numre lidt om, når han kender resultatet af folketingsvalget. Så er der nemlig nogle nye politikere der skal grilles.
  Revyen forventer, at få besøg af over 20.000 gæster i løbet af sommeren. Hvis billetsalget fortsætter som nu, bliver det nødvendigt, at arrangere nogle ekstraforestillinger, fortæller den glade revydirektør.
  Se lidt video fra premieren, optaget af LocalEyes. (Se flere videoer fra Local Eyes her)
  